Številka: 6035-18/2018/10

Datum: 20. 6. 2019

Svet Nacionalne agencije Republike Slovenije za kakovost v visokem šolstvu je na podlagi 51. t člena v zvezi s četrto alinejo prvega odstavka 51. f člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, [109/12](http://www.uradni-list.si/1/objava.jsp?sop=2012-01-4320), [85/14](http://www.uradni-list.si/1/objava.jsp?sop=2014-01-3443), [75/16](http://www.uradni-list.si/1/objava.jsp?sop=2016-01-3209), [61/17](http://www.uradni-list.si/1/objava.jsp?sop=2017-01-2917) – ZUPŠ in [65/17](http://www.uradni-list.si/1/objava.jsp?sop=2017-01-3065); v nadaljevanju: ZViS) in v zvezi z prvim odstavkom 20. člena Meril za zunanjo evalvacijo višjih strokovnih šol (Uradni list RS, št. 21/18 in 69/18 ; v nadaljevanju: merila) v postopku zunanje evalvacije Šolskega centra Ravne na Koroškem, Višje strokovne šole, ki je bil začet na podlagi vloge Šolskega centra Ravne na Koroškem, ki ga zastopa direktor Dragomir Benko, na svoji 141. seji 20. 6. 2019 sprejel naslednje:

**MNENJE**

*Svet Nacionalne agencije Republike Slovenije za kakovost v visokem šolstvu meni, da Šolski center Ravne na Koroškem, Višja strokovna šola, izpolnjuje standarde kakovosti, določene z Merili za zunanjo evalvacijo višjih strokovnih šol.*

**Obrazložitev**:

Šolski center Ravne na Koroškem, Višja strokovna šola, Koroška cesta 10, 2390 Ravne na Koroškem (v nadaljevanju: šola) je na svet Nacionalne agencije Republike Slovenije za kakovost v visokem šolstvu (v nadaljevanju: svet agencije) 27. 12. 2018 vložila vlogo za zunanjo evalvacijo višje strokovne šole zaradi sprejetja mnenja o izpolnjevanju standardov kakovosti, določenih z merili. Šola je vlogo ustrezno dopolnila 14. 1. 2019. Šola je vlogo vložila na predpisanem obrazcu in priložila vse priloge, predpisane v 15. členu meril.

Svet agencije je v postopku v skladu s 14. členom meril na svoji 135. seji 17. 1. 2019 imenoval skupino strokovnjakov za pripravo skupnega poročila o zunanji evalvaciji šole. Skupina strokovnjakov v sestavi: dr. Oto Težak, Tehniški šolski center Maribor, Višja strokovna šola, red. prof. dr. Franc Zupanič, Univerza v Mariboru, Fakulteta za strojništvo in Matej Drobnič, študent, je na podlagi samoevalvacijskega poročila šole, vloge, druge zahtevane dokumentacije in obiska šole 8. 3. 2019 pripravila skupno evalvacijsko poročilo, ki ga ja na agencijo posredovala 17. 4. 2019. Šola v predpisanem roku ni posredovala pripomb na poročilo, s čimer je prvotno evalvacijsko poročilo skupine strokovnjakov postalo tudi končno. Iz poročila je razvidno, da šola deluje v skladu z zakonodajo in merili.

V 26. členu Zakona o višjem strokovnem izobraževanju (Uradni list RS, št. 86/2004 in 100/2013; v nadaljevanju: ZVSI) je določeno, da izpolnjevanje pogojev za opravljanje višješolske dejavnosti vsakih pet let po uradni dolžnosti, na predlog nacionalne agencije ali inšpektorata, pristojnega za šolstvo, pa tudi prej, preverja ministrstvo, pristojno za višje šolstvo. V 51. t členu ZViS je določeno, da agencija opravlja evalvacije višjih strokovnih šol v skladu z merili in postopki, ki jih določi svet agencije, ter da se pri tem smiselno uporabljajo določbe ZViS, ki urejajo zunanjo evalvacijo visokošolskih zavodov. Področja presoje višje strokovne šole določa 5. člen meril, in sicer: delovanje šole, kadri, študenti, materialni pogoji ter notranje zagotavljanje in izboljševanje kakovosti ter izvajanje študijskih programov.

Svet agencije je vlogo šole obravnaval na svoji 141. seji 20. 6. 2019. Presojal jo je po vseh standardih kakovosti določenih v 6., 7., 8., 9. in 10. členu meril, ki opredeljujejo področja presoje: delovanje šole, kadri, študenti, materialne razmere ter notranje zagotavljanje in izboljševanje kakovosti ter izvajanje študijskih programov. Svet agencije je delil mnenje skupine strokovnjakov, da šola deluje v skladu z zakonom in merili.

Področje delovanja šole opredeljujejo standardi kakovosti od 1 do 7. Šola izvaja študijska programa Strojništvo in Mehatronika. Šola uspešno uresničuje poslanstvo v lokalnem, nacionalnem in mednarodnem prostoru. Največji poudarek je v izvajanju višješolskih študijskih programov in pri zagotavljanju strokovnih ter zaposljivih diplomantov gospodarstvu. V strateškem načrtu so po mnenju strokovnjakov sicer našteti ukrepi za doseganje strateških ciljev, vendar so zelo splošni in težje preverljivi, večji poudarek pa bi bilo potrebno dati tudi delu na projektih in mednarodni mobilnosti. Notranja organiziranost šole je ustrezna, prav tako je zaznati dobro sinergijo med različnimi enotami šolskega centra. Šola uspešno sodeluje z gospodarstvom na področju izobraževalne dejavnosti, vrzeli pa obstajajo na področju projektnega sodelovanja. Praktično izobraževanje študentov v delovnem okolju je dobro organizirano in se tako tudi izvaja. Šola spremlja potrebe po znanju in zaposlitvene potrebe v okolju, po mnenju strokovnjakov pa bi bilo potrebno povečati občutek pripadnosti višji šoli in spodbuditi delovanje alumni kluba. Notranji sistem kakovosti omogoča sklenitev neformalnega kroga kakovosti, implementirati pa bi bilo potrebno tudi formalno zanko kakovosti. Šola deležnike in javnost sproti obvešča o študijskih programih in svoji dejavnosti.

Področje kadrov opredeljujeta standarda kakovosti 8 in 9. Zagotovljeni so predavatelji in drugi strokovni delavci za kakovostno opravljanje pedagoškega dela. Kadrovska struktura je stabilna, šola skrbi za dodatno usposabljanje pedagoškega in nepedagoškega osebja, vzdušje v kolektivu je dobro, prav tako tudi odnos z vodstvom. Predavatelji so strokovnjaki iz gospodarstva, šola pa bi morala več pozornosti posvetiti tudi spodbujanju njihovega strokovnega in razvojnega dela ter mednarodni mobilnosti. Šola nudi študentom ustrezno pomoč in sodelovanje s študentskim tutorstvom ter pomoč študentom, ki so gibalno ovirani.

Področje študentov opredeljujejo standardi 10 do 13. Šola študentom zagotavlja ustrezno pomoč in svetovanje. Študenti so izrazili zadovoljstvo nad delom referata, okrepiti pa bi bilo potrebno študentsko tutorstvo. Študenti imajo zagotovljene kakovostne razmere za študij in praktično izobraževanje. Zadovoljni so s pridobljenimi kompetencami, cenijo delo v manjših skupinah in organizacijo strokovnih ekskurzij. Študentom je ves čas na voljo laboratorijska oprema za njihovo delo. Izredni študenti opažajo na njihove potrebe osredotočeno izvajanje predmetov. Pomanjkljivosti predstavljata pomanjkanje obštudijskih dejavnosti in pa nesodelovanje študentov pri projektnem delu. Šola uspešno varuje pravice študentov. Slednji so zadovoljni z dostopnostjo vodstva in predavateljev, predvsem cenijo individualno obravnavo in oseben odnos. Študentski predstavniki sicer sodelujejo pri samoevalvacijskih aktivnostih, izboljšati pa bi bilo potrebno seznanjenost z obstojem in izsledki samoevalvacijskega poročila med študenti nefunkcionarji.

Področje materialnih razmer opredeljujejo standardi 14 do 17. Vrhunski prostori in oprema šole omogočajo kakovostno izvajanje vseh dejavnosti. Zagotovljene so prilagoditve študentom z različnimi oblikami invalidnosti, pri čemer je potrebno izpostaviti tudi fleksibilnost in razumevanje osebja glede potreb študentov. Šola ima zagotovljeni ustrezne in stabilne finančne vire za izvajanje in nadaljnji razvoj višješolske dejavnosti, strokovnjaki pa priporočajo pridobivanje dodatnih virov preko razvojnih projektov z gospodarstvom in preko sistema donacij. Knjižnica šole ima ustrezno študijsko in strokovno literaturo ter zagotavlja kakovostne knjižnične storitve, prav tako je v neposredni bližini šole tudi zelo kakovostno opremljena študijska knjižnica.

Področje notranjega zagotavljanja in izboljševanja kakovosti opredeljujejo standardi 18 do 22. Šola evalvira vsebino, sestavo in izvajanje izvedbenega študijskega programa ter znotraj zakonskih možnosti uspešno posodablja študijske programe. Šola po mnenju strokovnjakov ustvarja kakovostno izobraževalno okolje. Breme prilagajanja posameznih predmetov nosijo predavatelji, ki aktualizirajo študijske programe predvsem v okviru vaj. Samoevalvacijska poročila zadnjih treh let kažejo, da šola še posebej skrbno spremlja izvajanje praktičnega izobraževanja., Poročila so sicer ustrezno pripravljena, manjkajo pa akcijski načrti, ki bi zagotavljali formalizacijo in spremljanje uresničevanja izpostavljenih ukrepov. Povratna informacija o uspešnosti izvedbe ukrepa in analiza se večinoma izvajata na neformalni ravni. Deležniki aktivno sodelujejo pri sprejemanju ukrepov, spremljanju njihovega uresničevanja in nastajanju samoevalvacijskega poročila. Iz izvedbenih študijskih programov, ki so objavljeni vsako leto na začetku študijskega leta v vseh spletnih učilnicah, je razvidno, da je program vsebinsko in po sestavi dovršen. Način, oblika in obseg izvajanja študijskega programa ustrezajo njegovi vsebini in sestavi, tako da so kakovostno prilagojene in zagotovljene študijske vsebine, izvedbene prakse in viri. Predavatelji uporabljajo ustrezne načine in oblike poučevanja ter so strokovni in usposobljeni, študijska gradiva so primerna, prav tako urniki, praktično izobraževanje je zelo dobro organizirano. Zagotovljeno je varovanje pravic deležnikov v študijskem procesu. Strokovni delavci in študenti izpostavljajo dobro komunikacijo z vodstvom višje strokovne šole.

Vse navedeno je jasno razvidno iz evalvacijskega poročila skupine strokovnjakov, ki ga je svet agencije v celoti upošteval pri svojem mnenju. Skupina strokovnjakov ugotavlja, da šola v deluje v skladu z ZVSI in merili. Šolo pozitivno ocenjuje prav na vseh področjih presoje, ob koncu vsakega področja pa še posebej poudari njene prednosti in tudi primere dobre prakse. Priporočila za izboljšanje, ki jih je skupina strokovnjakov zapisala pri vsakem področju presoje, za šolo niso zavezujoča, pripomorejo pa lahko k nadaljnjemu razvijanju kakovosti šole ter so v skladu z evropskimi priporočili in smernicami na tem področju. S priporočili se strinja tudi svet agencije. Na podlagi navedenega svet agencije meni, da šola izpolnjuje vse standarde kakovosti, določene z merili: ustrezni so njeno delovanje, kadrovska zasedba, materialni pogoji ter notranje zagotavljanje in izboljševanje kakovosti ter izvajanje študijskih programov.

Šola ima v skladu z 22. členom meril možnost, da se na mnenje odzove v roku 30 dni od prejema. Svet agencije sprejeto mnenje in morebiten odziv šole pošlje ministrstvu, pristojnemu za visoko šolstvo.

|  |  |
| --- | --- |
| Postopek vodil:  Gregor Rebernik  Področni svetovalec I | dr. Peter Purg  Predsednik sveta  Nacionalne agencije Republike Slovenije  za kakovost v visokem šolstvu |

**Vročiti**:

- Šolski center Ravne na Koroškem, Višja strokovna šola, Koroška cesta 10, 2390 Ravne na Koroškem;

- Ministrstvo za izobraževanje, znanost in šport, sektor za višje strokovno izobraževanje, Masarykova cesta 16, 1000 Ljubljana.